  Майя Бывальцева Удмуртиысь 18 ёросъёсысь 45 гурт командаос «Деревня будущего» акселерационной программае пыриськозы. Соос конкурс быръёнэз ортчизы но дунтэк дышетскыны дасясько. Со сярысь улосвыл тӧролэн но кивалтэтлэн пресс-службазы ивортӥз. Куриськонъёсты кутон 9-22 южтолэзе мынӥз, оглом 909 улон интыосысь вазиськонъёс вуизы Интыысь кичӧлтонъёслы юрттонъя фондлэн кивалтӥсез Евгения Ладыжец верамъя, куриськонъёсты бырйыку кӧня ке дунъян мертэтъёсты чаклазы. Со пӧлын программалэн валтӥсь ӧръёсызлы тупан, кичӧлтонэз улонэ пыӵатон понна гурт калыкез огазеяны быгатонлык, ӵектосэз быдэсъяны валче ужасьёсты шедьтон, ӵектослэн интывыл понна кулэлыкез. Вожвылъяськонын вормисьёс гурт туризмез азинтон, дышетонлэн но ӧнер быръёнлэсь ӟечлыксэ будэтон, ужбергатонэз азинтыны луонлыкъёс кылдытон, котырез умоятон сярысь сюлмасько. Озьы, «Деревня будущего» инлыкез кылдытозы Белезино ёросысь Вӧёгуртын но Кестымын, Глаз ёросысь Адамын, Дэбес ёросысь Кедзя но Пыктыдур (Нижняя Пыхта) гуртъёсын, Дэри ёросысь Пыӵанкаын, Камбарка ёросысь Шольяын, Кез ёросысь Тимойпиын, Желтопиын, Кулигаын, Кияса ёросысь Первомайскойын, Пичи Пурга ёросысь Кабыстаын но Кӧтшурын, Можга ёросысь Пазялын, Сарапул ёросысь Смолиноын но Юриноын, Сюмси ёросысь Муки-Каксиын но Кильмезьын, Ува ёросысь Бызараын (Узей-Тукля) но Чеканын, Якшур- Бӧдья ёросысь Тылоын (Старые Зятцы) но Сюровайын. Тужгес трос ӵектосъёс, быдэн куать, Вотка но Эгра ёросъёсын быдэсъялозы. Вотка ёросын - Кукуй, Куарса, Костоваты гуртъёсын, Камской, Светлой, Юльской черкогуртъёсын, Эгра ёросын - Мазьгиын (Лонки-Ворцы) гурт, Лозаын, Мувырын, Бачкейын, Чутырын, Зураын. Озьы ик интывылэз умоятон ньыль ёрос центръёсын ортчоз – Алнашын, Вавожын, Дэбесын, Сьӧлтаын, Якшур-Бӧдьяын. Мукетъёсыз пыриськыны быгатӥсьёс резерве пыртэмын. Соос программа борды итӥськыны быгатозы, вылӥ верам пыриськисьёс куштӥськизы яке соосты радъясьёс палэнтӥзы ке. Гуртъёслэн командаоссы оштолэзе дышетскыны кутскозы ни. Занятиос очной но онлайн амалъёсын радъяськозы. Акселераторе пыриськисьёсты ӵектосъёссэс возьматыны но Удмуртиын но Россиын быдэсъяськись грантъёсъя вожвылъяськонъёсы куриськонъёс сётыны дышетозы. Программалэн йылпумъян люкетэз толсуре ортчоз. Муниципал кылдытэтъёслэн форумазы ӵектосъёсын тодматон но соосты утён радъяськоз. «Деревня будущего» - гуртъёсын улӥсьёслэн кичӧлтонъёссылы дурбасьтонъя программа. Гуртлэн араз солы кутскон сётӥз Удмуртиысь гурт возёсъя но сиён-юон поттонъя министерство, солы Интыысь кичӧлтонъёслы юрттонъя «Сообщество» фонд но Элькунысь инытвылъёсты азинтонъя центр юртто   Тегъёс: Мерлык Ижкар Удмуртия гурт кичӧлтонъёс Гуртлэнарез  